Abadde ayogera mu lukung’ana lwa bannamawulire e Najjanakumbi n’alangira ababaka ba palamenti obufere. ‘’ Palamenti ya Zimbabwe esingira wala eya Uganda.
Eyaffe ya kifere. (Ababaka) balowooza waliwo kaki ke balya. Guno (ogw’okukyusa Konsityusoni) gwe munyago ogusinze okubakolera. Olaba baagala n’okwongera ekisanja kive ku myaka ettaano kidde ku musanvu.Ani yakibatumye.Ako akakiiko kafere.’’ bwe yagambye.
Musumba yabadde n’omumyuka wa Ssabawandiisi w’ekibiina Harold Kaija wamu n’omwogezi w’olukiiko lw’ekibiina olw’abakyala Sarah Eperu.
Agambye nti FDC ne Bannayuganda baagala Konsitityusoni etunuulirwe bukolokolo bw’eba yetaaga okukyusibwamu sso ssi kukyusa kawayiro kamu kokka nga bazinira ku ntoli z’omuntu omu.
Annyonnyodde nti FDC egenda kubaako ky’ekolawo okulaba ng’egugubada okulwanyisa embeera eno (ey’okuggyawo akawayiro) kyokka n’agaana okulambulula ng’agamba nti kye banakola kijja kulabibwa buli omu.
Salam ategeezezza nti Pulezidenti omuggya Patrick Amuriat waakugenda mu maaso n’abakulembeze b’ekibiina abalala b’asanze mu ntebe nga baalondebwa olukung’ana lwa bonna ng’olwamulonda (Amuriat) terunatuula.
Kyokka yagambye nti FDC erowooza ku ky’okukyusa omumyuka w’akulira akakiiko ka palamenti akalondoola enzirukanya y’ebitongole bya gavumenti (COSASE) Anita Amongin kuba alabika ng’eyava ku mulamwa gw’ekibiina kino nga kati yekolera bibye.
lug_Latn lug_Latn lug_Latn lug_Latn lug_Latn lug_Latn lug_Latn